google/wiki40b huggingface dataset:
Tjelmavatnet

Litt om området

De to vanligste rutene til Tjelmavatnet er opp Melkerånå (også kalt Melkestien) eller fra Måland. Begge startstedene ligger langs Tysdalsvatnet, hvor den gamle riksveg 13 går. Turen starter rundt 40 meter over havet, og ender opp på 423,5 meter over havet. I luftlinje er turen fra Melkerånå rundt en kilometer, så turen er med andre ord bratt.
Langs vannet finner vi fjell som Almåsen og Snauåsen. Det er også utsikt over gårdene i Tysdal, samt deler av Tysdalsvatnet. Melkerånå er utløpsbekk fra Tjelmavatnet og renner ut i Tysdalsvatnet. Reinaknuten kan også ses herfra.
Ellers vokser det godt med einer i området, og marken bærer preg av å ha vært beitet i lange tider.

Historie

I nordre enden av vannet kan en se spor etter stølsdrift. I 1659 var det rettssak om hvem av gårdene "Litle Døvik" og "Store Døvik" som hadde rett på å bruke området til beite. Flere vitner ble kalt inn, men retten endte med å gi begge gårdene rett til å bruke området.

Om navnet

Nabokommunen Hjelmeland har navnet etter fjellet Hjelmen som ligger rett ved kommunesenteret. I dialekten kan det tenkes at disse ordene tidligere har blitt uttalt med "tj-lyd". Hjelmeland kan med andre ord ha blitt uttalt Tjelmeland. Betydningen vil i så tilfelle bli hjelm. Det kan spekuleres i om et av fjellene som ligger i området rundt Tjelmavatnet ligner på en hjelm.
Gimhae

Klima

Nærheten til den sørlige kysten på koreahalvøya gjør klimaet solrikt og mild, sammenlignet med hovedstadsområdet. Klimaet er det varmeste i landet, og den årlige middeltemperaturen ligger på 15℃, mens det i gjennomsnitt faller 1200 mm regn, motsvarende et landsgjennomsnitt på 1274 mm.

Lufthavn

Gimhae internasjonale lufthavn ligger øst for byen og har en årlig passasjermengde på 9,17 millioner.

Jernbane

Gimhae har to jernbanestasjoner ved Gyeongjeonlinja; Hallimjeong stasjon (한림정역) og Jinyeong stasjon (진영역). Busan-Gimhae Light Rail Transit som etter planen skal åpne i 2010 vil knytte byens sentrum til Busans undergrunnsbane via Gimhae lufthavn. Nærmeste KTX-stasjon fra Gimhae er Gupo stasjon i Busan.

Blomstrende industri

Gimhae har store områder for blomsterproduksjon, og sammen med Busan drives storstilt produksjon og eksport av blomster.
Man ska leva för varandra

«Man ska leva för varandra» er en svensk sang med melodi og tekst av Bengt Sundström. Trio me' Bumba utgav den på singlen Columbia DS 2405 i 1968. Sangen lå på Svensktoppen i 26 omganger i perioden 25.mai–16.  november 1969, deriblant på en førsteplass.
En innspilling med Jan Sparring lå på Svensktoppen i to uker i perioden 12.–19.april 1981, med en niendeplass som beste resultat.
Den har senere blitt spilt inn på plate av danseband som Berth Idoffs.
Brachymitra rotteveeli

Utseende

En middelsstor (ca. 25-30 millimeter), bred, litt matt, gjerne grønnlig eller brunrødlig gullbasse. Hannen har et kort, firkantet, litt T-formet framspring i pannen. Hodet er metallisk farget. Undersiden er tett kledt med gulaktige hår.

Utbredelse

Arten forekommer i Tanzania.
Administrativ inndeling

Administrativ inndeling definerer staters undernasjonale inndeling av administrasjon og ledelse i geografisk avgrensede områder. Hvor sterk posisjon de administrative regionene har i forhold til den sentrale myndigheten varierer mye, og avgjøres i stor grad hvorvidt staten er føderal eller enhetlig. Stater har også ofte flere inndelinger under det første undernasjonale nivået. Navnene gitt de administrative nivåene varierer og kan for eksempel hete departement, fylke, delstat, provins eller guvernement.
Administrative regioner er ikke det samme som biland der førstnevnte er en del av staten, mens sistnevnte utøver en større grad av selvstyre. De undernasjonale nivåene utøver en viss autonomi og har gjerne en lokal myndighet som skal forvalte de regionale sakene. I Norge er det eksempelvis staten som forvalter universitetene, fylkene forvalter videregående opplæring og kommunene forvalter grunnskolen.
Hvor mange administrative nivåer stater opererer med varierer. Mens det vanligste er to til tre nivåer, har for eksempel Bahrain bare ett nivå, mens Frankrike har hele seks nivåer. Norge har to nivåer, der fylkene det øverste (første) administrative nivået, mens kommunene er det nederste (andre).
Thysia

Utseende

En ganske stor, litt matt metallisk farget trebukk. Dekkvingene har tre mer eller mindre ufullstendige, svarte tverrbånd. Antennene har dusker av stive, mørke hår på den ytre delen av leddene tre til sju.

Utbredelse

Arten er utbredt fra India i vest til Java i øst.
Asiloidea

Utseende

Middelsstore til store fluer, ganske slankt bygde, med forholdsvis lite hode som sitter på en tydelig hals. Antennene er sylindriske og forholdsvis lange. Vingene er smale med mange årer, beina er ofte lange og kraftige og bakkroppen lang og slank. Overfamiliene omfatter de største av alle fluer, i familiene Mydidae og rovfluer. Larvene er lange og tynne, sylindriske, og tilspisset i hodeenden, med en glatt kropp uten noen slags utvekster.

Levevis

Disse fluene finnes helst på varme, solrike steder og vi har nokså få arter i Norge. Larvene lever oftest i bakken, trolig alltid på land. Ellers varierer leveviset mye. De voksne fluene er gode flyvere.
Lisa Tønne

Bakgrunn

Tønne ble født under navnet Forozan Sadogi Nazer (فروزان صادقی ناصر) og ble etter kort tid forlatt av foreldrene i en kurv utenfor et barnehjem i Teheran. Hun var blant de siste adoptivbarn fra Iran som ble adoptert til ikke-muslimske adoptivforeldre. Hun ble adoptert av et par fra Trondheim, der hun bodde til hun var 16 år gammel.
Lisa Tønne giftet seg i 2007 med programlederen Kyrre Holm Johannesen og har to barn.

Karriere

Tønne debuterte som standup-komiker på utestedet Lille i Oslo i 1999. Hun ble senere programleder i programmet Tur/retur på TVNorge. Hun hadde en rolle under Riksteatrets turné med showet Skitt au, sjøl sola har flekker! og var musikalartist i musikalen The Space Vixens. Tønne spilte rollen Solfrid i TV 2-serien Seks som oss. Hennes solo-standupshow med rollefiguren Ali Reza har gitt henne en rekke oppdrag. Våren 2010 var Tønne deltaker i innslaget Camp Senkveld i TV 2-programmet Senkveld med Thomas og Harald.
I november 2012 startet Tønne et podcastprogram sammen med sin venninne og komiker Sigrid Bonde Tusvik kalt Tusvik & Tønne. 
I 2013 fikk Tønne operert bort en svulst på hjernen. Da hun våknet opp av narkosen viste det seg at hun hadde blitt lam i halve ansiktet.
Tusvik og Tønne vant i 2015 publikumsprisen for årets morsomste under Komiprisen, og samme år hadde de både et show på TV 2 og showet Tusvik & Tønne skammer seg! på Latter. Nettavisen har kåret henne til en av Norges 25 mest innflytelsesrike personer på internett.
Fenstad

Svanfoss sluse

Svanfoss sluse ligger ved Svanfossen. Slusen gir adkomst mellom Mjøsa og Vormas nedre deler samt Glomma mellom Rånåsfoss og Funnefoss. Slusen var stengt fra 1973 til 1993, da en restaurert sluse ble åpnet igjen etter et samarbeid mellom NVE, Eidsvoll kommune, Nes kommune og Glommens og Laagens Brukseierforening. På grunn av fare for spredning av krepsepest har Mattilsynet tidigere lagt restriksjoner på bruken av slusen, men i 2011 ble disse opphevet.
Dammen i Svanfossen regulerer vannstanden i Mjøsa og er administrert av Glommens og Laagens Brukseierforening.

Fenstad kirke

Fenstad kirke er en eldre hvitmalt trekirke som i 2003 har feiret sitt 300-årsjubileum. Kirken ligger vakkert til i skrånende terreng mot Vorma. Kirkegården er preget av velstelthet og orden.

Næringsliv

Stedet har en del mindre bedrifter, herunder Kårstad trevarefabrikk som produserer tretrapper. Det er Volvo-forhandler, Fenstad Auto, samt dagligvare og bensinstasjon i Fenstad.

Idrett

Fenstad Fotballklubb er stedets fotballklubb. I 2009 stiller hadde klubben seniorlag, og en rekke lag i aldersbestemte klasser. Klubben driver fra Fenstad stadion der det er gressbane, grusbane og minibane i tillegg til et klubbhus. Lagets draktfarger er opprinnelig gul trøye samt blå bukser. 
Klubben ble etablert i 1911, og fyller dermed 100 år i 2011.
Fenstad Skiklubb er stedets skiklubb. Fenstad er et snøsikkert sted vinterstid, og det er flotte muligheter i Nes skianlegg som ligger i Fenstad. Skiklubben driver barne- og ungdomsidrett, og arrangerer flere skirenn hver vinter, både lokalrenn og større arrangementer. 
Fenstad Håndballag tar seg av håndballaktiviteten. Etter en storhetsperiode på 1980-tallet er klubben nå i en dvaletilstand, men driver fortsatt barneidrett.

Friluftsliv

Fenstad jeger- og fiskeforening er foreningen for stedets jegere og fiskere. Foreningen arrangerer flere aktiviterer hvert år, fiskekonkurranse, pilking og jegerprøvekurs. Hver søndag i sommerhalvåret arrangeres det trening på foreningens lerduebane.

Religiøst / frivillig / annet

Stedet har flere misjonsforeninger og lignende som driver aktivt arbeide.
Jerpestad sanitetsforening er en del av Norske kvinners sanitetsforening. Foreningen driver frivillig arbeid, og støtter hvert år en rekke ideelle tiltak både nasjonalt og lokalt. Foreningen har gjennom en årrekke kjøpt trygghetsalarmer og gitt tilskudd til løpende drift av dem.
Jerpestad og Brårud Skolekorps består av barn og unge fra Fenstad og Brårud. Korpset gir et fritidstilbud for barn og unge i alderen 8-20, og korpset er en viktig kulturfaktor i lokalsamfunnet. Korpset ble stiftet i 1947.
Clubiona reclusa

Utseende

Clubiona reclusa er en middelsstor, noe avlang edderkopp. Kroppen er todelt i en bakkropp (abdomen) og en forkropp (prosoma eller cephalothorax). De åtte øynene er omtrent jevnstore og ordnet i to tverr-rekker.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

De bygger ikke fangstnett, men jakter ute i det fri, vanligvis om natten. De bygger seg et sekk- eller rørformet skjulested av edderkoppsilke under steiner, mellom død vegetasjon eller lignende steder. Hunnene lager et reir av gress og blader, holdt sammen med silkespinn. Her legger den eggene sine.
Stillas

Stillas er en midlertidig arbeidsplattform eller opphengskonstruksjon. Moderne stillas er basert på modulsystemer som kan bygges i flere etasjer og seksjoner sideveis. Ofte gjøres det forankringer i objektet som stillaset er montert inntil, for styrket stabilitet. Enklere stillaser har med vekslende hell vært brukt av menneskene gjennom alle tider.
I dag består gjerne stillas av rammer i aluminiumsrør eller stålrør i standardiserte lengder og med gripeordninger og låseanordninger i hver ende for sammenføyning, stabilisering og utvidelse. Gulvene er gjerne standardiserte moduler i aluminiumsprofiler og/eller vannfaste treplater med festeanordninger for sikker forankring til stillasets ramme.
Hawks & Doves

Sporliste

Alle sangene er skrevet av Neil Young.
Idiostolidae

Utseende

Middelsstore, ovalt-avlange teger. Hodet er fremstrakt og trekantet. Antennene og sugesnabelen består av fire ledd. De har punktøyne (ocelli). Pronotum er delt i en krage-del og en bakenforliggende hoved- (disk-) del. Forvingenes membranøse del har fire enkle lengdeårer.

Levevis

Svært lite er kjent om biologien til disse tegene, som finnes mellom mose i skoger av sørbøk (Nothofagus spp.). Man har antatt at de er planteetere, men dette er ganske usikkert.

Utbredelse

Familien er bare kjent fra de kald-tempererte områdene i de aller sørligste delene av Australia (Tasmania og New South Wales) og Sør-Amerika (Argentina og Chile).
Istid (film)

Handling

Filmen begynner med en varsom ekornrotte kalt Scrat som prøver å finne et gjemmested til sin eikenøtt. Han finner et i snøen, men når han dytter eikenøtten ned begynner overflaten å sprekke. Det blir utløst et snøskred og Scrat unnslipper det så vidt. Han faller ned fjellsiden og blir tråkket ned av en dyreflokk.
Samtidig befinner Sid, et klomsete dovendyr, seg sovende i et tre. Når han våkner, oppdager han at familien hans har dratt for å unnslippe den kommende istiden. Han møter mammuten Manfred eller «Manny» som ikke er så interessert i å slå følge med Sid, men Sid følger etter ham uansett.
Etter en stund finner de en baby som overlevde etter at moren og babyen hoppet utfor en foss og unnslapp en horde sabeltanntigre. Siden moren ikke overlevde fallet, må Sid og Manny ta seg av babyen. De møter etterhvert en sabeltanntiger kalt Diego som er ute etter å rappe babyen fra dem og føre den til sin leder Soto. Soto er ute etter hevn siden han ikke klarte å fakke moren og babyen tidligere og har dermed sendt Diego ut på dette oppdraget.
Diego prøver flere ganger å rappe babyen, men det viser seg at han blir venner med gjengen og bestemmer seg derfor for å bli med dem og forlate gruppa til Soto. Etter mange hendelser treffer Manny og Sid omsider faren til babyen. Diego, som nettopp hadde kjempet mot Soto og gjengen, kommer haltende bak dem fordi han hadde blitt skadet etter kampen. De tar farvel med babyen og overleverer ham deretter til faren.

Oppfølgere

I 2006 kom oppfølgeren Istid 2 (orig. tittel Ice Age 2: The Meltdown) og i 2009 ble Istid 3: Dinosaurene kommer (orig. tittel Ice Age 3: Dawn of the Dinosaurs) lansert. I 2012 kom Istid 4: Kontinenter på avveie (orig. tittel Continental Drift). I 2016 kom Istid 5: På kollisjonskurs.
Who'll Stop the Rain (sang)

Andre versjoner

Sangen har lenge vært på Bruce Springsteens konsertrepertoar og under hans Summer Stadium Tour i 2003, åpnet han og The E Street Band med denne sangen da det regnet.
Da Creedence Clearwater Revival ble opptatt i Rock & Roll Hall of Fame i 1993, fremførte Bruce Springsteten den sammen med John Fogerty.
Coverversjoner av sangen har blitt laget av Courtney Jaye, Ray Rotta, Rod Stewart og The Ventures. Den var med på John Fogertys live-CD/DVD, Premonition, fra 1998. The Stereophonics gjorde også en coverversjon av den som B-siden til singlen The Local Boy in the Photograph.

Norsk versjon

Nappe Wierli har skrevet en norsk tekst. Den norske tittelen er «Regnet faller». Sangen ble utgitt av popgruppen Kinda på singlen CBS 5013 i 1971.

Bruk i filmer

I 1978 ble den brukt i filmen Hvem kan stanse regnet (Who'll Stop the Rain). Nick Nolte spilte hovedrollen som Vietnam-veteran. Filmen skulle opprinnelig ha hett Dog Soldier etter romanen den er basert på, men etter at produsentene fikk rettighetene til å bruke sangen, ble tittelen endret.
Creedence Clairwater Revivals versjon er også med i spillefilmen Den siste kriger (Powwow Highway) fra 1989 og i et klipp i spillefilmen The War fra 1994.
En versjon med Spin Doctors blir spilt i filmen Philadelphia fra 1993.
En mykere og langsommere versjon sunget av Courtney Jaye er med i spillefilmen December Boys fra 2007.
Den internasjonale grafiske føderasjon

Den internasjonale grafiske føderasjon (IGF) ble stiftet i Stockholm 10.-13. mai 1949. IGF var en sammenslutning av de tidligere yrkesinternasjonalene Det internasjonale boktrykkersekretariatet (stiftet 1892), Det internasjonale litografforbund (stiftet 1896) og Den internasjonale bokbinderunion (stiftet som Det internasjonale Bokbindersekretariat 1907).
I år 2000 gikk IGF inn i Union Network International - i dag Uni Global Union.
Arkivet etter IGF og dens forløpere er avlevert til Archiv der sozialen Demokratie der Friedrich-Ebert-Stiftung.
Zeeland gasskraftverk

Zeeland gasskraftverk er et gasskraftverk i delstaten Michigan i USA. Det har en installert produksjonskapasitet på 830 MW, og ble ferdigbygd i 2002. Brenselkilden er naturgass.
Diamond League 2015

Diamond League 2015 var den sjette sesongen av friidrettsserien Diamond League, organisert av IAAF. Første stevne var Qatar Athletic Super Grand Prix i Doha i mai, og finalene ble arrangert i Zurich og Brussel i september.
Pia Rivelsrud

Bakgrunn

Rivelsrud er halvsøster til skiskytteren Vetle Sjåstad Christiansen og  freestyleutøveren Tiril Sjåstad Christiansen. Hun er samboer med tidligere toppalpinist Hans Petter Buraas, som hun trente sammen med i ungdomsårene. Rivelsrud var selv et talent innen alpint, men valgte bort toppsatsing for utdanning.
Rivelsrud er utdannet journalist fra Høgskolen i Volda og jobbet for TV-Sunnmøre i Ålesund i fire år, fram til 2010. I 2011 ble hun mor til tvillinger som ble født på Ullevål natt til 22. juli. I 2013 ble hun programleder for Forbrukerinspektørene (FBI) på NRK og erstattet Martin Giæver.
Kangle

Kangle (kinesisk: 康乐县; pinyin: Kānglè Xiàn) er et fylke i Gansu i Folkerepublikken Kina. Det ligger i det autonome prefekturet Linxia Hui.
Befolkningen var på 234 693 innbyggere i 1999.
Rast-Gasser M1898

Mekanisme

Rast-Gasser Model 1898 innehadde noen nye elementer hva gjaldt design så vel som eldre elementer som på tiden den ble produsert allerede var utdaterte. Revolveren hadde hel ramme og en double-action mekanisme. Den hadde en ladeport der man kunne mate inn individuelle patroner som kunne mates ut en og en med en utstøtingsstang. Tennålen var montert på et overføringsstykke på rammen i stedet for på hammeren, noe som var en nyvinning på denne tiden. Ammunisjonen var lignende ammunisjonen til den franske 8 millimeter Ord. 
Sylinderen kunne fjernes ved å dra ned avtrekkerbøylen og deretter draes langs tennål/utstøtingsstangen.

Triva

Den fiktive prøyssiske offiseren Schröder som opptrer i Morgan Kane-bøkene benytter seg av en Rast-Gasser revolver. Imidlertid tar forfatteren Kjell Hallbing seg en historisk frihet her i og med at Schröder støter på Morgan Kane på 1870-tallet, altså lenge før Rast-Gasser-revolveren ble produsert.
Ahr (vindistrikt)

Vindistriktet Ahr er en av Tysklands mest nordlige vinregioner (Anbaugebiet) og ligger i Ahrdalen i den tyske delstaten Rheinland-Pfalz. Med kun 545 hektar med vinranker er Ahr det tiende største vindistriktet i Tyskland av totalt 13. Vindistriktet strekker seg 24-25 kilometer langs elven Ahr, mellom byene Altenahr og Bad Neuenahr. 87 % av vinen fra dette distriktet er rødvin, med Pinot Noir som den mest brukte druen. 
Området er svært ulendt og gjør vindyrking svært arbeidsintensivt da maskiner i liten grad kan brukes i de bratte bakkene. Mye av turismen i området er fokusert rundt druedyrking, med flere ruter som tar turister gjennom området som for eksempel Rotweinstrasse (bil), Rotweinwanderweg (gåing), Ahr-Radtour (sykling).
Ahrdistriktet har én underregion (bereich), én kollektiv plass, og 43 individuelle plasser.

Historie

Det antas at området har vært brukt til druedyrking og vinproduksjon siden romertiden. Områdets første drueranker skal da ha blitt plantet i området mellom Eifelbakkene og elven Rhinen. De første dokumenterte bevisene på vinproduksjonen i området skal være fra 700-tallet da området var bebodd av Frankerne.

Geografi

Ahrdalen går fra å være bratt i den vestlige delen, som stammer fra Eifelbakkene, til å slake ut vestover jo nærmere den kommer Rhinen. I den vestre delen av dalen er druerankene anlagt i terrasser opp langs dalsidene. Bakkene her har et jordsmonn som i stor grad er preget av stein som gråvakke og svart skifer. Mye av jordsmonnet denne delen er av vulkansk opprinnelse. Langs den østlige delen som ikke er like bratt, er druerankene lagt opp i hager. Her er jordsmonnet rik på løss.

Klima

Klimaet i Ahr dalen er mildt med noe høyere temperatur i de vestre delene grunnet en veksthuseffekt som skapes av de bratte dalsidene. De høye temperaturene har ført til at klimaet blir sammenlignet med klimaet rundt middelhavet. Den svarte skiferen og gråvakken i den bratte vestlige delen av Ahr dalen absorberer varme om dagen og sørger for at druene ikke blir for kalde om natten.

Vinproduksjon

75 % av vinen fra Ahr kommer fra fem kollektiver som samler inn druer, produserer vin og markedsfører vinen fra området. Det eldste vinkollektivet er Mayschoss som ble stiftet i 1868 Mesteparten av vinen som produseres i området blir konsumert lokalt eller solgt til turister.
Ingelil Mitchell

Bakgrunn og arbeid

Ingelil Mitchell har kunstutdannelse fra Statens håndverks- og kunstindustriskole der hun studerte 1976-1979. Hun har illustrert flere barnebøker, deriblant bildebøker til egen tekst. Illustrasjonene er ofte fargerike, dekorative malerier av eventyrlige og karnevalistiske motiver.
Ingelil Mitchell bor på Nesodden utenfor Oslo.
Svetlana Allilujeva

Bakgrunn

Hun vokste opp med barnepiker og så lite til sine foreldre i oppveksten.

Kjærester, ektefeller

Da hun var 16 år gammel, ble hun forelsket i Aleksei Kapler, en førti år gammel filmregissør. Hennes far likte ikke forholdet og sendte kjæresten til Sibir. 
17 år gammel fikk Svetlana lov til å gifte seg med Grigory Morozov, en medstudent fra Universitetet i Moskva. De fikk sønnen Josef i 1945, men ble skilt i 1947.
Hennes andre ektemann var Jurij Zjdanov, sønn av Andrej Zjdanov og selv en av Stalins nære medarbeidere. De ble gift i 1949 og fikk datteren Katarina i 1950. Ekteskapet ble oppløst kort tid etterpå. 
I 1963 møtte hun Brajesh Singh, en indisk kommunist. De fikk aldri lov å gifte seg, men hun omtalte ham som sin mann, og da han døde i 1966, reiste hun til India for at familien skulle spre asken hans i Ganges.

Avhopper

Etter å ha bodd med familien hans en tid, valgte hun å hoppe av til USA, noe som førte til internasjonale komplikasjoner. Da hun i april 1967 kom til New York City, holdt hun en pressekonferanse der hun fordømte farens regime og den sovjetiske regjeringen.
Den første tiden i USA bodde hun i Princeton i New Jersey, hvor hun underviste og skrev. I 1970 flyttet hun til Scottsdale i Arizona, hvor hun møtte  William Wesley Peters. De giftet seg og fikk datteren Olga i 1971. Det var i denne sammenheng hun tok navnet Lana Peters. Også dette ekteskapet ble oppløst, og i 1982 flyttet hun sammen med datteren til Cambridge i Storbritannia. 
Etter to år her returnerte hun til Sovjetunionen og slo seg ned i Tbilisi i Georgia, hvor hennes fars familie kom fra. Hun fikk sovjetisk statsborgerskap igjen. Hun beholdt sitt amerikanske statsborgerskap, og etter to år returnerte hun til USA. Hun døde 22. november 2011 i Richland Center i Wisconsin.
Prestvannet

Drikkevann

I 1867 ble vannet demmet opp for å brukes til drikkevann i byen nedenfor. I tiden etter ble demninger og voller utbedret og forsterket, men på tross av dette forble Prestvannet et dårlig drikkevann. Da det nye vannverket på Slettaelva ble tatt i bruk i 1921, ble det slutt på å bruke Prestvannet som drikkevann.

Rikt dyreliv

Prestvannet har et rikt dyreliv. Blant fugleartene finnes smålom, stokkand og toppand, fiskemåke, hettemåke, makrell- og rødnebbterne. En av årsakene til artsrikdommen er de mange flytende torvøyene i vannet som sikrer beskyttede hekkeplasser. I den senere tid har det vært diskutert om vannet gror igjen, og at det kanskje bør settes i gang tiltak for å holde vannet åpent for å beskytte det varierte dyrelivet. Nødvendigheten og riktigheten av dette er imidlertid omstridt.

Fisk

Etter at Prestvannet var demmet opp, prøvde man å sette ut røye og ørret, men de døde hver vinter av oksygenmangel. Så prøvde man å sette ut den sentraleuropeiske arten karuss, som klarte seg. Karussen har en spesiell egenskap; om vinteren legger den seg i mudderet på bunnen. På grunn av oksygenmangelen utvikler den alkohol i blodomløpet. Skulle Prestvannet bunnfryse om vinteren, vil også alkoholen senke frysepunktet i blodet, og karussen har en større sjanse for å overleve vinteren. I tillegg til karuss finnes det også trepigget stingsild i vannet, men denne fisken har en mye større dødelighet på grunn av oksygenmangelen.
Dance of Lust

Dance of Lust er et musikkalbum med Vidar Johnsen, utgitt i 2005.
Senja prosti

Senja prosti er et prosti i Nord-Hålogaland bispedømme, prostiet har totalt 6 menigheter.
Skiskyting under Vinter-OL 2010 – Sprint menn

Konkurranseregler

Deltakerne skyter to ganger à 5 skudd, en gang liggende og en gang stående. For hver bom må deltakeren gå en strafferunde på 150 m.
Resultatlisten etter sprintkonkurransen danner utgangspunktet for jaktstarten 16. februar.